### Resume

Økonomiudvalget besluttede på møde den 9. august 2021, pkt. 191, på anbefaling fra Klimaudvalget, at bevillige et rammebeløb til en analyse vedrørende konvertering af oliefyr og naturgasfyr til vedvarende energi i de kommunale ejendomme. På den baggrund er der nu udarbejdet en analyse, som afdækker økonomi, forventet CO2-besparelse samt nødvendige tekniske tiltag og muligheder i forbindelse med en konvertering til vedvarende energiformer. Analysens overordnede resultater fremlægges, herunder overskydende beløb, der kan tilbageføres til Grøn Pulje.

### Sagsfremstilling

Byrådet har i [adresse] klimaplan 2020-2050 besluttet, at 100 procent af [adresse] energiforbrug i 2050 skal være baseret på vedvarende energi. Det sker med henblik på at forfølge målet om, at der skal ske en reduktion af drivhusgasser med 70 procent i 2030 i forhold til 1990-niveau. Der er således opstillet et delmål i Klimaplanen for 2030 om, at alle naturgasfyr og oliefyr er omstillet til vedvarende energi.

Økonomiudvalget besluttede på møde den 9. august 2021, pkt. 191, på anbefaling fra Klimaudvalget, at bevilge et rammebeløb på 1,2 mio. kr. fra Grøn Pulje til en analyse vedrørende konvertering af oliefyr og naturgasfyr til vedvarende energi i de kommunale ejendomme. På den baggrund er der nu udarbejdet en analyse, som afdækker økonomi, forventet CO2-besparelse samt nødvendige tekniske tiltag i forbindelse med en konvertering til vedvarende energiformer. Ligeledes afdækker analysen for hver af de 46 kommunale ejendomme med olie- eller gasfyr aktuelle muligheder for opvarmning enten via fjernvarme eller varmepumpe.

Analysens overordnede resultater:

Situationen i [adresse] har sat skub i udrulningsplanerne for fjernvarme, og der er kun fire ejendomme ud af de i alt 46 ejendomme med olie eller gas som nuværende energikilde, som ikke indgår i udrulningsplaner for fjernvarme. De fire ejendomme er Asylcenter Gyda Ravn, [adresse], Vingsted Historiske Værksted og [adresse]. For disse fire ejendomme vil det være muligt at konvertere til varmepumpe som fremtidig energikilde. [adresse] forventes dog fremadrettet at skulle sælges, hvorfor en konvertering formentlig ikke vil blive aktuel. I bilag 1 er vedlagt en samlet oversigt over de kommunale ejendomme, som indgår i analysen.

Af oversigten fremgår bl.a. eksisterende og fremtidig energikilde samt det forventede udrulningsår for de ejendomme, hvor det er fastlagt. For de øvrige ejendomme forventes en udrulning efter år 2024. De fire ejendomme med varmepumpe som fremtidig energikilde er ikke afhængige af planerne for udrulning af fjernvarme og vil derfor kunne konverteres, når der er finansiering til konverteringen, og opgaven er konkurrenceudsat - som nævnt vil en endelig afklaring af fremtidsplanerne for Lodshuset blive afdækket forud.

Som det fremgår af nedenstående tabel 1 vil der være tale om en samlet investering på ca. 20,4 mio. kr. opgjort i marts 2022-prisniveau for at konvertere alle ejendomme til fjernvarme eller varmepumpe. Konverteringen vil medføre en samlet CO2-besparelse på ca. 990 tons årligt. Til sammenligning svarer det til den årlige CO2 udledning fra ca. 260 husstande samt en forventet årlig energibesparelse på ca. 5,7 mio. kr opgjort i marts 2022-prisniveau. Der vil være tale om en trinvis besparelse, der vil følge udrulningen af fjernvarme. Den fulde besparelse forventes fra år 2028/2029. Dog er dette behæftet med en vis usikkerhed, da den endelige udrulningsplan for fjernvarme ikke er endeligt fastlagt på nuværende tidspunkt. Af oversigten i bilag 1 fremgår den estimerede årlige CO2-besparelse og energibesparelse i kroner for de enkelte ejendomme. Nogle af ejendommene er udlejet og energibesparelsen er således hos lejeren.

Opgøres tilbagebetalingstiden ud fra 2022-priser, vil der være tale om en gennemsnitlig tilbagebetalingstid på ca. 4 år samlet set for de 46 bygninger. På grund af den udenrigspolitiske situation er der store stigninger i gaspriser i forhold til sidste år, og der er stor usikkerhed om det fremtidige niveau for gaspriser. Det er derfor vanskeligt på nuværende tidspunkt at give et sikkert estimat på den faktiske besparelse og dermed tilbagebetalingstiden for konverteringen, der forventes at pågå i perioden 2023-2028, dog er den endelig planlægning, som nævnt, ikke på plads. Betydningen af et fremtidigt prisniveau for gas kan afspejles ved, at der ved brug af 2021-priser vil være tale om en tilbagebetalingstid på ca. 81 år.

![](data:image/png;base64...)

Figur 1 - Overordnede resultater af analyse af konvertering fra olie/gas til vedvarende energikilder

Ovenstående tabel viser forventet årlig besparelse opgjort i henholdsvis 2021- og 2022-priser, hvor prisniveauet har været meget forskelligt. Der skal på baggrund heraf foretages en beregning og vurdering af den fremtidige budgetmæssige besparelse som følge af investeringen.

For at nå målet i [adresse] om alle naturgasfyr og oliefyr i 2030 er omstillet til vedvarende energi, vil det i analysen afdækkede investeringsbehov og besparelse som følge af investeringen indgå i budgetlægningen 2023 - spor 2 og den samlede politiske prioritering. Den konkrete finansiering af investeringen kan ske via klimalån.

I analysen er alene medtaget kommunale bygninger. Derudover eksisterer ni selvejende haller, som har olie eller gas som nuværende energikilde. På forespørgsel fra Kultur- og Sundhedsforvaltningen om at få udarbejdet en tilsvarende konverteringsanalyse af de ni selvejende haller, er det vurderet, at en sådan analyse vil beløbe sig til ca. 0,2 mio. kr. Der er fremsendt sag til Klima-, Natur og Miljøudvalget herom.

### Økonomi

Udgifterne til analysen beløber sig til samlet 0,8 mio. kr. Således kan 0,4 mio. kr. tilbageføres til Grøn Pulje.

![](data:image/png;base64...)

Figur 2 - Oversigt over tillægsbevilling til drift

Opsummering af de bevillingsmæssige konsekvenser:

Sagen medfører at der tilbageføres 0,4 mio. kr. til den Grønne Pulje under Klima, Natur- og Miljøudvalget.

Høring:
Økonomi og Controlling har ingen bemærkninger af bevillingsmæssig karakter.

### Klima og resiliensvurdering

Løsningens merværdi:

Med den tekniske gennemgang er omfanget af de nødvendige ændringer i teknikrum og varmeanlæg oplyst med tilhørende forventede konverteringsudgifter såvel som forventede effekter af konverteringen forbundet til mulige klimaeffekter og driftsbesparelser. På længere sigt kan konvertering af kommunale bygninger være løftestang for en bredere konvertering i et lokalområde.

Forslagets klimavurdering / afledte konsekvens:

Det forventes, at der med konverteringen kan opnås en besparelse på ca. 990 tons CO2 pr. år.

Langsigtet investering:

Konvertering af de involverede ejendomme er en langsigtet investering i klimaplanens mål og vil bidrage til at nå [adresse] mål om at blive en CO2 neutral kommune. Analysen har været er et nødvendigt forarbejde for at nå målet. Mulighederne for den reelle konvertering vil afhænge af [adresse] strategiske energiplanlægning, da denne planlægning fastlægger rammerne for forsyningsområdet.

Forslagets fleksibilitet:

Den tekniske gennemgang er en forudsætning for en hensigtsmæssig konvertering, da denne kortlægger et helhedsbillede af muligheder og af de mest relevante løsninger de enkelte steder – teknisk, økonomisk såvel som klimamæssigt. Den reelle konvertering vil bero på flere forhold og giver mulighed for samspil og koordinering med arbejdet omkring strategisk energiplanlægning.

Samarbejde og partnerskaber:

Selve konverteringen foregår i samspil med strategisk energiplanlægning og i dialog med lokalsamfundene og varmeforsyningsselskaberne.

Den efterfølgende konvertering kan i forbindelse med udrulningen i de enkelte lokalområder bero på lokale samarbejder og partnerskaber og kan evt. understøtte en større konvertering i et lokalområde, hvilket samlet set giver mulighed for øget CO2-reduktion.

### Sagens videre forløb

Sagen skal behandles af Teknisk Udvalg og Økonomiudvalget.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning, og |
| at | de bevillingsmæssige konsekvenser under afsnittet Økonomi godkendes. |

### Beslutning

Anbefalet.